《寄顾九和侍讲》
明代·郑善夫

昔在吴子国，对君启心怀。朝游太湖水，暮宿姑胥台。

狂吟各写志，醉倒黄金罍。张衡赋四愁，王粲兴七哀。

同心而同调，一啸卑九垓。翩翩海鹤举，飒飒天风来。

烟波忽相失，各在天一涯。君为九霄翰，我似穷途埃。

音书阻岁年，泬㵳陇间梅。亦有芳菲草，念子思悠哉。

迟暮不我顾，零落同蒿莱。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。